作者:無名氏
標題:十二時・憶少年
內容:珍符錫佑啟真人。儲思在斯民。勤勞日升萬物，皆入陶鈞。收威柄，更法令，鼎從新。東風吹百卉，上苑正青春。流虹節近，衣冠玉帛，交奏嚴宸。萬壽祝堯仁。忽聽宮車晚出，但號慕，瞻雲路，企龍鱗。窮天英。冠古精神。杳然上傃，人空望、屬車巡。虛仗星陳。畫翣環擁龍輴。泉宮掩，帝鄉遠，邈難親。反雕輪。飛羽蓋、還渡天津。霧迷朱服，風搖細扇，觸目悲辛。列嬪嬙，垂紅淚，浥行塵。相將問。何日下青旻。